Jaak Vilo 2011. aastal esinemas rahvusvahelisel genoomika ja biomeditsiini alasel teaduskonverentsil
**Jaak Vilo** (sündinud 14. novembril 1966) on eesti arvutiteadlane, bioinformaatik, Eesti Teaduste Akadeemia liige (alates 2012). 

Ta oli aastatel 2011–2022 Tartu Ülikooli arvutiteaduse instituudi juhataja. Tema peamised uurimissuunad on seotud bioloogia- ja terviseandmete uurimisega .

Elukäik
-------

### Haridus

Ta lõpetas 1984 Tallinna 2. Keskkooli ja 1991 Tartu Ülikooli rakendusmatemaatika eriala programmeerimise suunal *cum laude*. Hiljem täiendas end Helsingi Ülikoolis, kus kaitses 2002. aastal doktorikraadi arvutiteaduses.

### Töökäik

Aastatel 1989–1993 töötas Jaak Vilo Helsingi Ülikooli arvutiteaduse instituudis õpetajana ning 1993–1999 assistendi ja uurimisassistendina. Ajavahemikul 1999–2002 oli ta Euroopa Bioinformaatika Instituudi vanemteadur ning 2002–2006 ettevõtte EGeen Inc informaatikadirektor ja Eesti Biokeskuse erakorraline vanemteadur. Tartu Ülikooli arvutiteaduse instituudis töötas ta 2004. aastast dotsendi, vanemteaduri ja erakorraline vanemteadurina. Temast sai 2007. aastal Tartu Ülikooli bioinformaatika professor ja 2011–2022 täitis ta lisaks arvutiteaduse instituudi juhataja rolli.

2012. aastal valis Eesti Teaduste Akadeemia üldkogu Jaak Vilo akadeemikuks informaatika alal. Ta kuulub akadeemias informaatika ja tehnikateaduste osakonda. 

Jaak Vilo on olnud ühenduse Informatics Europe nõukogu liige (2018–2022).

Vilo on rahvusvahelise bioloogiliste andmete teadustaristu ELIXIR Eesti koordinaator.

Jaak Vilo kuulub korp! Sakalasse.

### Rektorikandidaat

9. veebruaril 2023 esitas Tartu Ülikooli loodus- ja täppisteaduste valdkonna nõukogu Jaak Vilo Tartu Ülikooli rektori kandidaadiks. 13. märtsil registreeriti Tartu Ülikooli rektori kandidaatideks professor Toomas Asser, professor Raul Eamets ja professor Jaak Vilo. 20. aprillil kogunes Tartu Ülikooli aulasse 292-liikmeline valimiskogu, järgmiseks viieks aastaks valiti rektoriametis jätkama Toomas Asser.

Teadustöö
---------

Jaak Vilo teadustöö keskmes on informaatika ja selle rakendused, näiteks bioinformaatika. Ta on välja töötanud uusi algoritme ja efektiivset tarkvara, mis on võimaldanud bioinformaatika vallas teha andmeanalüüse ning saada uudseid tulemusi isegi molekulaarbioloogias. Vilo on olnud teerajaja näiteks tekstidest (uute) mustrite otsimisel, geenide regulatsioonimehhanismide uurimisel, geeniekspressiooni analüüsil, G-valk retseptorite analüüsil ning veebipõhiste tööriistade ja keskkondade arendamisel. Tema uurimistöö on motiveeritud informaatika parimate meetodite rakendatavusest eri valdkondades, eriti hästi on see õnnestunud bioinformaatikas, meditsiiniinformaatikas ja keeletehnoloogias, aga ka sotsiaalvõrgustike alal.

Jaak Vilo on loonud oma uurimisrühma BIIT, kust on välja kasvanud uus põlvkond Eesti arvutiteadlasi ja bioinformaatikuid. Ta osaleb Eesti arvutiteaduse ja IT-hariduse diskussioonides ja juhtimises. Lisaks on ta sõna sekka öelnud hariduse ja teaduse alastes diskussioonides ja juhtimisel, ülikoolide ja Eesti IT-sektori koostöö edendamisel. Jaak Vilo on mitme IT-ettevõtte, sealhulgas Teleporti, Meediamaa, Keelevara, EGeeni ja Qureteci kaasasutaja. 2009. aastal oli ta Tarkvara TAK (Tarkvara tehnoloogiate ja rakenduste arenduskeskus; praeguse nimega STACC OÜ) asutajate seas, olles koos Marlon Dumasiga EAS TAK taotlusvooru eduka taotluse koordinaator.

Tunnustus
---------

* 2013 Valgetähe III klassi teenetemärk
* 2014 Eesti Infotehnoloogia ja Telekommunikatsiooni Liidu (ITL) valitud aasta tegija 2013
* 2016 Tartu Ülikooli väike medal
* 2020 ACM Senior member
* 2023 Tartu Ülikooli suur medal

Viited
------

1. 1 2  Helen Rohtmets-Aasa: "Jaak Vilo: Informaatik, kes kaevab bioloogiaandmeid" Horisont, 6/2017.
2. ↑  Henry Narits (30.11.2022). "Arvutiteaduse instituudi juhatajaks valiti Heisi Kurig". *Tartu Ülikool*. Vaadatud 12.01.2023.
3. ↑  Hando Runnelist sai akadeemik ERR, 5. detsember 2012.
4. ↑  Informatics Europe juhatuse liikmed
5. ↑  ELIXIR Estonia node
6. ↑  President Ilves autasustab teenetemärgiga 99 inimest Eesti Päevaleht 7. veebruar 2013.
7. ↑  Arvutimaailm 15. mai 2014
8. ↑  "Tartu Ülikooli medali kavalerid". *Tartu Ülikool*. Vaadatud 6.12.2022.
9. ↑  Association for Computing Machinery – ACM Senior member
10. ↑  "Tartu Ülikooli suure medali kavalerid". *Tartu Ülikool*. 27. oktoober 2023. Vaadatud 27. oktoobril 2023.

Kirjandus
---------

Margus Maidla. Akadeemik Jaak Vilo ja tema biit. − Teaduste Akadeemia − Eesti kollektiivne aju. Tallinn, 2014, lk 699–706.

Välislingid
-----------

* Jaak Vilo Eesti Teaduste Akadeemia kodulehel
* Jaak Vilo Eesti Teadusinfosüsteemis Muuda Vikiandmetes
* Marek Strandberg. "Jaak Vilo: kuidas andmeid kaevad, nõnda vastu kostab" Postimees, 23. detsember 2012